Centar za demokraciju i pravo Miko Tripalo

**IZVJEŠTAJ O RADU CENTRA ZA DEMOKRACIJU I PRAVO MIKO TRIPALO**

-za razdoblje od 24. II. 2011. do 23. II. 2012. godine -

Sjednica Skupštine 23. II. 2012.

**Upravni odbor podnosi sljedeći Izvještaj o svojem radu te o radu drugih tijela Udruge:**

**TIJELA UDRUGE CENTRA ZA DEMOKRACIJU I PRAVO MIKO TRIPALO**

**Skupština:**

Vesna Pusić, predsjednica

Gvozden Flego, zamjenik predsjednice

Članovi: Neven Budak, Mihajlo Dika, Dragutin Dimitrović, Gvozden Flego,Vojmir Franičević, Slavko Goldstein, Viktor Gotovac, Tvrtko Jakovina, Ivo Josipović (članstvo u mirovanju), Vjeran Katunarić, Davor Krapac, Josip Kregar, Zvonko Maković, Zoran Malenica, Ivan Markešić, Stjepan Mesić, Vanja Mladineo, Božidar Novak, Petar Novoselec, Maja Pećarević, Vladimir Pezo, Željko Potočnjak, Vladimir Puljiz, Vesna Pusić, Goran Radman, Slaven Ravlić, Anđelko Runjić, Branko Smerdel, Josip Šentija, Ivan Šiber, Vinka Tomić Tripalo, Aleksandar Tripalo, Branka Tripalo, Velimir Visković i Vjeran Zuppa

**Upravni odbor:**

Josip Kregar, predsjednik

Slaven Ravlić, zamjenik predsjednika

Članovi**:** Mihajlo Dika, Maja Pećarević i Vinka Tomić Tripalo

**Nadzorni odbor:**

Vladimir Pezo, predsjednik

Božidar Novak, zamjenik predsjednika i Branka Tripalo, član.

**Znanstveni savjet:**

Vlado Puljiz, predsjednik

Neven Budak i Ivan Šiber, zamjenici predsjednika

Članovi: Mihajlo Dika, Ivo Josipović, Branko Smerdel, Josip Šentija, Velimir Visković i Vjeran Zuppa

**AKTIVNOSTI**

1. **SAVJETOVANJA -** **znanstveni skupovi:**

1. HRVATSKO PROLJEĆE, 40 GODINA POSLIJE

Skup ***Hrvatsko proljeće, 40 godina*** ***poslije*** održan je 13. i 14. listopada 2011. godine na Filozofskom fakultetu u Zagrebu.

**Organizatori skupa:**

Centar Miko Tripalo te Filozofski fakultet, Fakultet političkih znanosti i Pravni fakultet u Zagrebu.

**Organizacijski odbor:**

**Stjepan Mesić,** Predsjednik RH 2000-2010. godine, predsjednik Centra za demokraciju i pravo Miko Tripalo

Prof. dr. sc. **Damir Boras**, dekan Filozofskog fakulteta

Prof. dr. sc. **Josip Kregar**, Pravni fakultet i Centar Miko Tripalo

Prof. dr. sc. **Željko Potočnjak** (do 01.10. 2011.) i **Zoran Parać** (od 01.10. 2011.), dekani Pravnog fakulteta

Prof. dr. sc. **Nenad Zakošek**, dekan Fakulteta političkih znanosti

Prof. dr. sc. **Tvrtko Jakovina**, Filozofski fakultet i Centar Miko Tripalo, moderator skupa.

**Pokrovitelji skupa:**

Sveučilište u Zagrebu, rektor prof. dr. sc. **Aleksa Bjeliš**

Gradska skupština Grada Zagreba i predsjednik Skupštine **Boris Šprem.**

Skup o Hrvatskom proljeću, Hrvatskoj krajem šezdesetih i početkom sedamdesetih godina, ali i važnosti ondašnjih zbivanja za ukupnu hrvatsku poslijeratnu povijest, organizirali su Centar za demokraciju i pravo Miko Tripalo (inicijator skupa), Filozofski fakultet u Zagrebu (domaćin skupa), Fakultet političkih znanosti u Zagrebu i Pravni fakultet u Zagrebu. Pokrovitelji skupa bili su: Sveučilište u Zagrebu i njegov rektor prof. dr. sc. Aleksa Bjeliš te Gradska skupština Grada Zagreba i njezin predsjednik Boris Šprem.

Cilj skupa bio je da pomakne dosadašnje spoznaje o zbivanjima početkom sedamdesetih godina i vidi s kojom (posebice novom) arhivskom građom raspolažemo, na koji način nove informacije potkrepljuju ili drukčije interpretiraju ono što smo dosada o Proljeću znali. Jedan od naglasaka skupa bio je jasnije situiranje Hrvatskog proljeća u ukupni tijek hrvatske/jugoslavenske i (istočno)europske povijesti. S obzirom da su dokumenti iz vremena koje je slijedilo Hrvatsko proljeće deklasificirani (ili bi to trebali biti), skup je dijelom pokazao što se događalo nakon 1971., te u kojem su odnosu nova istraživanja toga razdoblja s jednim od vrhunaca hrvatske poslijeratne povijesti. Skup je pokazao prilike u širokom spektru hrvatskog društva, osvijetlio samo neke ličnosti koje su promjenu nosile, bolje pokazao vezu središta i pojedinih dijelova republike, zbivanja u novinstvu, Matici hrvatskoj, Društvu hrvatskih književnika, događaje među studentima, pokazao je odnose zagovornika i protivnika reformske politike, odnose Beograda i Tita prema Proljećarima. Jednako važan je dio u kojem se pokazalo na koji je način 1971. živa danas, kako i koliko je odredila zbivanja početkom 1990-ih godina i koliko i kako se danas osjeća u hrvatskom društvu.

Radovi, prije svega povjesničara, temeljili su se na arhivskoj građi, uz nastojanje da se zbivanja u Hrvatskoj postave u širi kontekst jugoslavenskih zbivanja i događanja u istočnoeuropskim zemljama. Izlaganja su uglavnom donijela nove podatke ili pokazala drukčija čitanja.

Na skupu su iskorišteni ukupni potencijali hrvatske znanstvene zajednice, u izlaganja, osim povjesničara, uključio je sociologe, kroatiste, teatrologe, teoretičare medija, politologe, pravnike i po najmanje ekonomiste.

Sudionici iz drugih sredina, posebno Beograda, Ljubljane, Sarajeva, Novog Sada, povjesničari iz drugih država, bili su dobrodošli zbog toga što su dali svjež, drukčiji pogled na zbivanja koja su dio zajedničke prošlosti.

Akteri zbivanja bili su malobrojni, bili su vrlo korisni u dijalogu koji se vodio na skupu.

Jedan od zaključaka skupa je da treba raditi na identifikaciji arhivskog gradiva koje se još čuva u privatnim zbirkama. U idealnom slučaju takvo bi se gradivo trebalo/moglo predati na čuvanje bilo Centru Tripalo, Hrvatskom državnom arhivu ili Arhivu dokumenata koji bi se trebao stvoriti na Filozofskom fakultetu.

**Program skupa:**

**Riječ suorganizatora:**

Prof. dr. sc. **Damir Boras**, dekan Filozofskog fakulteta: *Hrvatsko proljeće u programima povijesti*

Prof. dr. sc. **Josip Kregar**, Pravni fakultet i Centar Miko Tripalo (predsjednik Upravnog odbora):

*Zašto skup o Hrvatskom proljeću?*

Prof. dr. sc. **Dalibor Čepulo**, prodekan Pravnog fakulteta: *Hrvatsko proljeće-reforme pravnog sustava*

Prof. dr. sc. **Nenad Zakošek**, dekan Fakulteta političkih znanosti: *Hrvatsko proljeće - promjene u političkom sustavu*

**Stjepan Mesić,** Predsjednik RH 2000-2010. godine, predsjednik Centra za demokraciju i pravo Miko Tripalo: *Hrvatsko proljeće i suvremena Hrvatska*

**Riječ pokrovitelja:**

Prof. dr. sc. **Aleksa Bjeliš,** rektor Sveučilišta u Zagrebu

**Boris Šprem,** predsjednik Skupštine Grada Zagreba

**Program skupa:**

Moderator teme I. i II.:

Prof. dr. sc. **Tvrtko Jakovina,** Filozofski fakultet i Centar Miko Tripalo

I. «ČISTI RAČUNI»: FINANCIJSKO- EKONOMSKA POZADINA HRVATSKOG PROLJEĆA

**Josip Šentija:** *HOMMAGE HRVATSKOM PROLJEĆU*

Dr. sc. **Antun Vujić:** *POLITIČKE OSNOVE NEKIH INTERPRETACIJA HRVATSKOG PROLJEĆA*

**Petar Kriste:** *NEKOLIKO TEZA O HRVATSKOM PROLJEĆU*

Prof. dr. sc. **Hrvoje Klasić**, Filozofski fakultet, Zagreb: *SVIBANJSKO SAVJETOVANJE 1968.: EKONOMSKO-POLITIČKA PLATFORMA HRVATSKOG* *PROLJEĆA*

II. JUGOSLAVENSKI I MEĐUNARODNI KONTEKST HRVATSKOG PROLJEĆA

Dr.sc. **Ante Batović**, Filozofski fakultet Sveučilišta u Zadru: *UJEDINJENO KRALJEVSTVO I TITOVA JUGOSLAVIJA ZA VRIJEME HRVATSKOG PROLJEĆA*

Doc. dr. sc. **Rinna Kullaa,** University of Jyväskylä, Finska: *PROCJENA AMERIČKE SREDIŠNJE OBAVJEŠTAJNE AGENCIJE O HRVATSKOJ KRIZI I NJEZIN ODNOS S DETANTOM U ODNOSIMA ISTOK I ZAPAD U EUROPI 1971-1972.*

Dr. sc. **Aleš Gabrič,** Inštitut za novejšo zgodovino, Ljubljana:*SLOVENSKO-HRVATSKI ODNOSI U PRIJELOMNIM GODINAMA*

Prof. dr. sc. **Husnija Kamberović**, Filozofski fakultet, Sarajevo:  *PERCEPCIJA HRVATSKOGA PROLJEĆA U BOSNI I HERCEGOVINI*

Mr. sc. **Milivoj Bešlin,**  Novi Sad: *«LIBERALNA KOALICIJA» IZMEĐU SARADNJE I NERAZUMEVANJA*

Moderator teme III.:

Prof. dr. sc. **Nenad Zakošek**, Fakultet političkih znanosti

III. POLITIČKE KONCEPCIJE, AKTERI, FRAKCIJE: HRVATSKO DRUŠTVO U VRIJEME

HRVATSKOG PROLJEĆA

Mr. sc. **Goran Sunajko,** Leksikografski zavod Miroslav Krleža, Zagreb: *HRVATSKO PROLJEĆE I NAČELA USTAVNIH REFORMI*

Mr. sc. **Iva Lučić**, Filozofski fakultet Sveučilišta u Uppsali: *POLITIČKE KONTROVERZE O POPISU STANOVNIŠTVA 1971. GODINE*

Prof. dr. sc. **Ivan Markešić**, Institut društvenih znanosti Ivo Pilar, Zagreb: *«CRKVENA ŠUTNJA» U VRIJEME HRVATSKOG PROLJEĆA?*

**Mirko Kratofil,** HAZU, Izdavačka djelatnost: *SUDSKI PROCES VLADI GOTOVCU I POTREBA ISTRAŽIVANJA IZVORA O 1971.*

Mr. sc. **Vlaho Bogišić,** glavni ravnatelj Leksikografskog zavoda Miroslav Krleža, Zagreb: *HRVATSKO PROLJEĆE U LEKSIKOGRAFIJI: KOMITET PEDESETORICE , POLITIČKE I OSOBNE* *BIOGRAFIJE*

Doc. dr. sc. **Krešimir Mićanović,** Filozofski fakultet, Zagreb: *JEZIČNA POLITIKA S KRAJA 60-ih I S POČETKA 70-ih: U PROCIJEPU IZMEĐU AUTONOMIJE I CENTRALIZMA*

Dr. sc. **Suzana Coha,** Filozofski fakultet, Zagreb: *PISANJE/ČITANJE HRVATSKOG PROLJEĆA – IZMEĐU MITA I TRAUME*

**Snježana Koren,** prof. povijesti, Filozofski fakultet, Zagreb: *«UDŽBENIK IZ 1971. I UDŽBENICI O 1971».*

**Tihomir Ponoš**, novinar i publicist: *STUDENTI U HRVATSKOM PROLJEĆU - GLAVNE ZNAČAJKE I SUDBINE PROTAGONISTA*

**Marko Zubak**, Hrvatski institut za povijest, Zagreb: *DUGI HRVATSKI STUDENTSKI POKRET I OMLADINSKI TISAK*

**Srđan Grbić,** diplomirani povjesničar, Zagreb: *ČEDO GRBIĆ O HRVATSKOM PROLJEĆU: PRILOG O IDEOLOGIJI JEDNOG VREMENA*

Moderator teme IV.:

Prof. dr. sc. **Josip Kregar,** Pravni fakultet i Centar Miko Tripalo

IV. HRVATSKO PROLJEĆE I SUVREMENA HRVATSKA (1971.-1991.-2011.)

Prof. dr. sc. **Drago Roksandić,** Filozofski fakultet, Zagreb: *MIKO TRIPALO NA PRAGU VIŠESTRANAČJA U HRVATSKOJ 1990. GODINE*

Dr. sc. **Albert Bing,** Hrvatski institut za povijest, Zagreb: *MIKO TRIPALO I VRIJEME PROMJENA: KONTINUITET DEMOKRATSKE EVOLUCIJE HRVATSKE POLITIKE NA PRIJELAZU OSAMDESETIH U DEVEDESETE GODINE 20. STOLJEĆA*

Prof. dr. sc. **Tvrtko Jakovina,** Filofofski fakultet, Zagreb:  *O RAZLOZIMA ZA ZNANSTVENU VERIFIKACIJU HRVATSKOG PROLJEĆA*

(Zaključak)

2. DECENTRALIZACIJA I LOKALNA SAMOUPRAVA

Skup je održan 27. listopada 2011. na Pravnom fakultetu u Zagrebu.

**O problemu**

U proljeće 2009. godine slijedom promjena u izbornom zakonu građani RH su po prvi put bili u prilici birati svoje predstavnike u izvršnoj lokalnoj vlasti izravno, a ne putem stranačkih lista. Novoizabrani župani, gradonačelnici i načelnici općina postali su time, više nego ikada, direktno odgovorni biračima, a ne više toliko svojim stranačkim čelnicima i hijerarhijama. U teoriji, ova promjena obećava potaknuti veću odgovornost, transparentnost i učinkovitost lokalne vlasti, međutim ona se mora dogoditi i u percepciji i razmišljanju građana o svojim lokalnim predstavnicima. Promjene u načinu razmišljanja dogodit će se polako i vjerojatno tek nakon provedbe reforme cjelokupnog sustava lokalne samouprave koji bi omogućio pravedniji, učinkovitiji i djelotvorniji odnos između državne vlasti i lokalne samouprave.

U proteklih deset godina pokrenuto je nekoliko većih i ambicioznih projekata reforme lokane samouprave, a i mnogi su akademski i stručni tekstovi napisani o potrebi reforme i dijagnozama problema u cjelokupnom sustavu lokalne samouprave. Mnogi su stručnjaci iznosili prijedloge promjena i reformi, međutim sustavnih pomaka bilo je vrlo malo. Centar Miko Tripalo je stoga prepoznao potrebu da se napravi vlastita i analiza postojećih istraživanja te da se na temelju toga izradi jedinstvena procjena funkcioniranja sustava lokalne samouprave te da se uz aktivno sudjelovanje širokoga kruga stručnjaka, predstavnika lokalnih vlasti i organizacija civilnog društva otvori tema odgovornosti i demokratičnosti lokalne vlasti, kako bi se počela sustavno mijenjati svijest hrvatskih građana o njihovoj ulozi u poboljšanju lokalne vlasti.

Projekt se provodi uz financijsku pomoć Ministarstva znanosti, obrazovanja i športa, Generalturista i Open Society Institute Local Governanace and Public Reform Initiative.

**O projektu**

Centar Miko Tripalo odlučio je napraviti pregled funkcioniranja lokalne samouprave, na koji će se nastavljati sveobuhvatan i konkretan prijedlog reformskih promjena. Stručnjaci Centra su prvo poduzeli procjenu funkcioniranja lokalne samouprave u četiri osnovna područja (teritorijalna podjela, financiranje, lokalna demokracija i kvaliteta lokalnog upravljanja). Ta procjena/ocjena stanja bila je osnova za nacrt prijedloga reforme navedenih elemenata sustava, ali i povod otvaranju dijaloga s lokalnim udrugama i lokalnom javnom upravom o učinkovitosti, odgovornosti i transparentnosti upravljanja na lokalnoj razini. Stručnjaci Centra predstavili su nacrt prijedloga reforme lokalne samouprave putem medija, internetskih sadržaja i organiziranih predstavljanja prijedloga na nacionalnom i lokalnom nivou.

**Aktivnosti**  
Projekt se sastoji od sljedećih komponenti:

**Analiza i istraživanja** funkcioniranja lokalne samouprave (za gore navedena područja) te **izrada nacrta izvještaja** procjene funkcioniranja koji će sadržavati inicijalne prijedloge promjena i reformi.

**Organizacija sastanaka/javnih rasprava** sa stručnjacima, predstavnicma lokalne vlasti i udruga kako bi započeo dijalog o rezultatima istraživanja i prijedlozima reformi te kako bi se definirala područja za buduću suradnju na poboljšanju lokalnog upravljanja.

Okrugli stol bio je prilika da stručnjaci koji su radili na projektu: *Decentralizacija* predstave rezultate svojih istraživanja i predložene reformske prijedloge te da o tim prijedlozima raspravljju s relevantnim znanstvenicima, stručnjacima, predstavnicima ključnih ne-vladinih organizacija, kao i organizacija u javnom sektoru.  
Uvodni govori:

Prof. dr. sc. Josip Kregar, Pravni fakultet i Centar Miko Tripalo: ***Decentralizacija: sredstvo vertikalne diobe vlasti; ograničenja političke moći; organizacijski model javne vlasti***

Prof dr. sc Zoran Parać, dekan Pravnog fakulteta: ***Reforma lokalne samouprave***

Prof.dr.sc. Slaven Ravlić, Centar Miko Tripalo i Pravni fakultet***: Lokalna demokracija***Doc. dr.sc. Tereza Rogić Lugarić, Pravni fakultet: ***Financiranje jedinica lokalne I regionalne (područne) samouprave***Doc.dr.sc. Anamarija Musa, Pravni fakultet: ***Lokalna samouprava u kontekstu europskih integracija***Doc. dr. sc. Vedran Đulabić, Pravni fakultet: ***Razvoj I modernizacija regionalne samouprave u Hrvatskoj***Doc. dr. sc. Đorđe Gardašević, Pravni fakultet: ***Transparentnost javne vlasti na lokalnoj I područnoj (regionalnoj) razini.***

Na skupu su, uz brojne članove akademske zajednice, sudjelovali i predstavnici državnih i lokalnih upravnih tijela, gradonačelnici i načelnici općina, različitih organizacija civilnog društva koje se bave razvojem demokracije te članovi političkih stranaka i novinari koji pišu o pitanjima lokalne samouprave.

3. DECENTRALIZACIJA I LOKALNA SAMOUPRAVA – POTENCIJALI GRADOVA

**Potencijali gradova:** skup održan  13.12. 2011. u Auli Sveučilišta u Zagrebu.

**Organizatori skupa:** Centar za demokraciju i pravo Miko Tripalo i tvrtka Deloitte iz Zagreba.

Skup **Potencijali gradova** dio je projekta **Decentralizacija** Centra za demokraciju i pravo Miko Tripalo. Ideja tog projekta usmjerena je na identifikaciju fenomena unutar lokalne samouprave u hrvatskom kontekstu te na analizu potencijalnih pravaca reforme u tom području. Nakon dvadeset godina samostalnosti vrijeme je za reformu lokalne samouprave, s ciljem povećanja efikasnosti i efektivnosti lokalne samouprave, smanjenja korupcije te povećanja političke odgovornosti izabranih dužnosnika. Ovaj skup zamišljen je kao platforma za prezentaciju i raspravu o istraživanju funkcioniranja gradova u Hrvatskoj provedenog tijekom 2011. godine. Osim članova Deloittea i Centra za demokraciju i pravo Miko Tripalo, konferenciji su prisustvovali i brojni gradonačelnici hrvatskih gradova te predstavnici gradskih i općinskih poglavarstava koji su svoje iskustvo o aktualnim problemima upravljanja gradovima i načinima rješenja istih podijelili sa sudionicima.

**Nekoliko je naglasaka ovog skupa.** Prvi se odnosi na način financiranja gradova i donošenje proračuna, gdje je zaključeno da samo 15% gradova koristi suvremene tehnike donošenja proračuna te da je većina procesa iz tog područja jednosmjerna. Prijedlozi se sastoje od stavljanja većeg naglaska na *feedback*, *monitoring* i evaluaciju projekata koje provode gradovi te uspostavljanje dvosmjerne komunikacije s građanima. Druga velika tematska cjelina bila je vezana za samu strukturu projekata. Naime, istraživanje je pokazalo kako više od 50% gradova ima iskustva s EU projektima, a čak 84% gradova ima u planu koristiti EU fondove. Sudionici su diskusijom došli do zaključka kako je bitno oformiti tim stručnjaka koji će educirati gradske službenike o europskoj projektnoj metodologiji s ciljem povećanja iskorištavanja europskih fondova.Treća velika tema o kojoj se raspravljalo, a nadovezuje se na prethodni zaključak, je stanje ljudskih resursa i informacijske i infrastrukturne tehnologije. Premda je bilo za očekivati kako su gradski službenici nedovoljno obrazovani te kako imaju zadršku prema informatizaciji, istraživanje, a i rasprava na panelu, pokazali su suprotno. Osoblje gradova pokazuje sklonost prema informatizaciji i dodatnom usavršavanju radi što efikasnijeg obavljanja posla. Pitanje koje se postavilo je dostupnost i pogođenost ponuđene edukacije.

**Program skupa:** **Uvodni dio konferencije**

Prof. dr. sc. **Josip Kregar,**predsjednik Upravnog odbora, Centar za demokraciju i pravo Miko Tripalo i Pravni fakultet, imao je uvodnu riječ u raspravu.

**Tamara Obradović Mazal,**Deloitte, direktor u Odjelu poslovnog savjetovanja, imala je uvodno obrazloženje istraživanja koje su obavili Centar Tripalo i Deloitte.

**Teme**

**Modeli financiranja i upravljanje financijama u gradovima**

Uvodno predavanje:

Doc. dr. sc. **Tereza Rogić Lugarić,**Pravni fakultet, projekt Decentralizacija Centra Miko Tripalo

Moderator: dr. sc. **Žarko Primorac**

Doc. dr. sc. **Tereza Rogić Lugarić,**Pravni fakultet, projekt Decentralizacija

**Zvonimir Mršić,**gradonačelnik Koprivnice

Dr. sc. **Dubravka Jurlina Alibegović,**Ekonomski institut

**Slavko Kojić**, pročelnik Gradskog ureda za financije, grad Zagreb

**Reforma javne uprave – decentralizacija**

Uvodno predavanje i moderator panela:  
Prof. dr. **Josip Kregar,**Pravni Fakultet

**Tamara Obradović Mazal,**Deloitte, direktor u Odjelu poslovnog savjetovanja

**Mladen Ivanović,**Udruga općina u Republici Hrvatskoj

Doc. dr. sc. **Vedran Đulabić,**Pravni fakultet, projekt Decentralizacija

Prof. dr. sc. **Slaven Ravlić,**Leksikografski zavod Miroslav Krleža, projekt Decentralizacija

**Krešo Beljak,**gradonačelnik Samobora

Sudionici skupa **Potencijali gradova** ovaj su događaj opisali kao iznimno koristan te su izrazili želju da će i u budućnosti biti događaja ovakvog karaktera koji će pomoći u dijeljenju iskustava te međusobnog povezivanja različitih administrativnih jedinica.

3. HRVATSKA U EUROPSKOJ UNIJI: KAKO DALJE?

Skup ***Hrvatska u Europskoj uniji: kako dalje?*** održan je 15. i 16. prosinca 2011. godine na Veleučilištu VERN'.

Skup ***Hrvatska u Europskoj uniji*** prvi je od četiriju koraka realizacije istoimenog projekta. Skup je načinio svojevrsnu bilancu razvoja Hrvatske posljednjih 20 godina, odnosno, potaknuo je dijalog o pojedinim aspektima hrvatske budućnosti, pridonio boljem razumijevanju promjena koje očekuju hrvatske građane nakon ulaska u EU te dao ideje i preporuke za buduće strateške pravce razvoja Hrvatske unutar EU.

**Druga faza** projekta odnosi se na objavljivanje knjige koja bi sadržavala radove sudionika skupa (planirano za ožujak 2012. godine).

**Treća faza** projekta vezana je za održavanje manjih skupova slične tematike (20. 01. 2012. u Splitu i 27. 01. 2012. u Puli).

**Četvrta faza** su komunikacijske aktivnosti, tj. prezentacija rezultata i preporuka za ekonomski, društveni, politički i kulturni progres hrvatskog društva.

Skup: ***Hrvatska u Europskoj uniji: kako dalje?***

**Organizatori skupa**: Centar za demokraciju i pravo Miko Tripalo

**Mjesto i vrijeme održavanja skupa**: Zagreb, Veleučilište VERN’, 15. i 16. 12. 2011.

**Tema znanstvenog skupa**: Hrvatska u Europskoj uniji: kako dalje? Znanstveni skup povodom 20. obljetnice neovisnosti i skorog ulaska Republike Hrvatske u Europsku uniju

**Moderatori:** prof. dr. sc. Slaven Ravlić, prof. dr. sc. Vojmir Franičević, prof. dr. sc. Vladimir Puljiz i mr. sc. Velimir Visković

**Program skupa:**

**Hrvatska u Europskoj uniji: kako dalje?**

Protekla je dvadeset i jedna godina od prvih višestranačkih izbora, državnog osamostaljenja i početka demokratskih promjena u Republici Hrvatskoj. U tom je razdoblju Hrvatska prolazila kroz brojne poteškoće postsocijalističke tranzicije te postupno gradila institucije i usvajala vrijednosti demokratskog društva. U proteklom razdoblju Hrvatska je sudjelovala u brojnim međunarodnim akcijama i inicijativama te je postala članica nekoliko važnih međunarodnih organizacija, među ostalim članica NATO-a. Sada, kada je na pragu Europske unije, dakle ostvarenja najvažnijega političkog cilja, Hrvatska mora provesti brojne reforme (od kojih su mnoge već učinjene), kako u području ekonomije i prava, tako i u području političkoga sustava te društvenih odnosa. To treba činiti kako bi se hrvatsko društvo što lakše prilagodilo europskomu društvenom, ekonomskom, političkom i vrijednosnom kontekstu. Upravo zbog svođenja bilance dvadesetogodišnjeg razvoja hrvatske države, s jedne, te pripreme za ulazak u Europsku uniju, s druge strane, potrebno je organizirati široku znanstvenu raspravu o temeljnim dostignućima i problemima dosadašnjega razvoja te perspektivama hrvatskoga društva u Europskoj uniji.

S tim ciljem Centar za demokraciju i pravo Miko Tripalo organizirao je znanstveni skup: *Hrvatska u Europskoj uniji: kako dalje?.* Ideja skupa bila je da ugledni pravnici, politolozi, ekonomisti, sociolozi, filozofi i istaknuti javni djelatnici svojim prilozima analiziraju ostvarene rezultate i probleme koji su se pojavili proteklih dvadeset godina. Drugim riječima, trebalo je načiniti svojevrsnu bilancu hrvatske postsocijalističke tranzicije.

Uz navedeno, cilj nam je bio ponuditi razvojne perspektive Republike Hrvatske u Europskoj uniji i rješenja za ključne političke, pravne, ekonomske, socijalne i kulturne probleme s kojima će se Hrvatska u europskoj zajednici naroda susresti. Skup je iznio na vidjelo tko smo i s čime ulazimo u Europsku uniju, što očekujemo od pristupanja jednoj novoj zajednici država i naroda, te što nas sve čeka kada, i ako, postanemo punopravna članica Europske unije.

U 2012. godini Centar za demokraciju i pravo Miko Tripalo objavit će knjigu (zbornik radova) s prilozima sudionika skupa.

U nastavku donosimo prijedlog tematskih cjelina i pojedinih tema o kojima se na skupu raspravljalo.

**Tematske cjeline:**

U *prvoj* tematskoj cjelini, pored analize prijeđenog puta Republike Hrvatske od osamostaljenja do skorašnjega članstva u Europskoj uniji, razmatrala su se važna politička i pravna pitanja vezana uz proces izgradnje institucija i pravnog sustava te dostignuća i perspektive hrvatske vanjske politike.

U *drugoj* tematskoj cjelini analizirala su se temeljna pitanja hrvatskoga gospodarstva u Europskoj uniji: od vođenja makroekonomskih politika do industrijskih/sektorskih politika, od politika regionalnog razvoja do problema poljoprivrede, od konkurentnosti hrvatskoga gospodarstva, napose radne snage, u kontekstu europskoga jedinstvenog tržišta do problema održivog razvoja.

U *trećoj* tematskoj cjelini u središtu su pozornosti bili društveni aspekti razvoja Hrvatske. Prije svega, radi se o demografskim procesima, problemima rada i zaposlenosti, socijalnoj strukturi i vrijednostima, socijalnoj državi i socijalnoj politici, obrazovanju i znanosti, naslijeđu i perspektivama civilnoga društva, mjestu i ulozi religije i Crkve u hrvatskome društvu.

U *četvrtoj* tematskoj cjelini razmatrale su se teme vezane uz kulturni razvoj, stanje i budućnost medija, pitanja hrvatskog identiteta unutar zajednice europskih država te ostale teme iz područja kulture.

**Izlaganja:**

POLITIČKI I PRAVNI SUSTAV

Moderator: prof. dr. sc. **Slaven Ravlić**

Vesna Pusić – Vanjska i regionalna politika Hrvatske

Siniša Rodin – Hrvatsko i europsko pravo

Zdravko Petak – Europeizacija javnih politika u Hrvatskoj

Josip Kregar – Načela dobrog upravljanja (Hrvatska i EU)

Jelena Berković – Organizacije civilnog, zaštita ljudskih prava i Poglavlje 23

Goran Radman – Funkcionalna Europa

Dario Čepo – Odlučivanje u Europskoj uniji

GOSPODARSTVO

Moderator**:** prof. dr. sc. **Vojmir Franičević**

Velimir Šonje – Prije i poslije ulaska u EU: makroekonomski okvir kao pokretna meta

Sanja Crnković-Pozaić – Hrvatsko tržište rada: kako do konkurentnih znanja?

Ramona Franić – Hrvatska poljoprivreda u EU – problem ili rješenje?

Ana-Marija Boromisa – Liberalizacija i privatizacija energetskog sektora u RH: za ili protiv?

Sanja Tišma – Hrvatska budućnost – europska zelena paradigma

DRUŠTVO

Moderator: prof. dr. sc**. Vladimir Puljiz**

Anđelko Akrap i Ivan Čipin – Hrvatska u europskim demografskim kontrastima

Duško Sekulić – Društvena struktura i liberalne vrijednosti

Vladimir Puljiz – Hrvatska kao socijalna država: stanje i perspektive

Paul Stubbs i Siniša Zrinščak – Europeizacija i socijalna politika: između retorike i stvarnosti

Ivan Markešić i Ankica Marinović – Vjerske zajednice u RH pred europskim izazovima

Gojko Bežovan – Koliko hrvatsko civilno društvo može odgovoriti izazovima europeizacije?

Gvozden Flego – Obrazovanje i znanost u Hrvatskoj i Europi

Zoran Malenica – Socijalna mobilnost i reprodukcija siromaštva u Hrvatskoj

KULTURA

Moderator: mr. sc. **Velimir Visković**

Biserka Cvjetičanin – Kulturna politika Europske unije i Hrvatska: djelovati u interkulturnom dijalogu.

Zvonko Maković – U potrazi za identitetom

Snježana Banović – Hrvatska kultura i EU: kako do reformi u novim okolnostima?

Andrea Zlatar – Kulturne politike RH u odnosu na EU

Zrinjka Peruško – Medijski sustav u Hrvatskoj: od autoritarnog do mediteranskog modela

Velimir ViskovićKulturna– politika Hrvatske u europskom okruženju

**II. TRIBINE**

Tribina AUTONOMIJA SVEUČILIŠTA

U organizaciji Centra za demokraciju i pravo Miko Tripalo i Nacionalnog vijeća za visoko obrazovanje održana je u četvrtak, 19. svibnja 2011. godine tribina s temom **Autonomija sveučilišta,** u Velikoj vijećnici Sveučilišta u Zagrebu.

**Organizatori:**Centar za demokraciju i pravo Miko Tripalo i Nacionalno vijeće za visoko obrazovanje

*Zašto ovakva tribina?*  
Povod organizacije ovakve tribine bili su prijedlozi novih zakona o visokom obrazovanju, znanosti i sveučilištima, upućeni u javnu raspravu pa potom vraćeni na doradu, koji su naišli na žestoku kritiku znanstvene javnosti, ali su i potaknuli niz pitanja o kojima je trebalo raspravljati. Jedno od njih je i različito tumačenje autonomije sveučilišta, odnosno autonomije znanstvenih istraživanja. Centar Miko Tripalo i Nacionalno vijeće prepoznali su da se odgovor na to pitanje mora pronaći u dijalogu i dogovoru zainteresiranih strana o stupnju slobode koju sveučilišta moraju imati u kreiranju i propitkivanju novih ideja, odnosno o stupnju odgovornosti koju akademska zajednica mora imati prema društvu i njegovim pragmatičnim potrebama. Ali, kako organizirati taj dijalog? Tko u njemu treba sudjelovati? Treba li se on zasnivati na nekim unaprijed dogovorenim jasnim etičkim načelima? Treba li postignuti dogovor biti temelj nekom novom zakonu, ili programskim ugovorima, ili je pak dovoljno džentlmenski se usuglasiti i to javno obznaniti? Kakva će biti jamstva da će obje strane poštivati dogovoreno, odnosno da će sveučilišta sačuvati potreban dio svoje autonomije, a da će javnost imati pravo potpunog i jasnog uvida u djelatnost visokog obrazovanja i znanosti? Do odgovora na ta pitanja pokušala je doći ova tribina.

*Moderatori:*  
Prof. dr. sc. **Slaven Ravlić**, Pravni fakultet i Centar Miko Tripalo  
Prof. dr. sc**. Vedran Mornar**, Fakultet elektrotehnike i računarstva, predsjednik Nacionalnog vijeća za visoko obrazovanje

*Uvodna riječ:*  
Prof. dr. sc. **Neven Budak,** Filozofski fakultet, Centar Miko Tripalo i Nacionalno vijeće za visoko obrazovanje  
Prof. dr. sc**. Mihajlo Dika**, Pravni fakultet i Centar Miko Tripalo

*Govornici:*  
Prof. dr. sc. **Hrvoje Šikić,** zamjenik predsjednice Sveučilišnog savjeta Sveučilišta u Zagrebu  
Prof. dr. sc. **Dalibor Čepulo**, Pravni fakultet  
Prof. dr. sc. **Gvozden Flego**, Filozofski fakultet i Centar Miko Tripalo  
Prof. dr. sc. **Milorad Milun**, Institut za fiziku i Nacionalno vijeće za visoko obrazovanje  
Mr.sc. **Goran Radman,** dekan VERN’-a i Centar Miko Tripalo

***Zaključci:***Zaključci tribine u nastavku trebali bi služiti kao principi koji, ako se uspješno primijene, mogu unaprijediti proces donošenja novih zakona i javnih politika s područja znanosti i visokog obrazovanja, kao i procese reformi:

1. Zakonodavac i izvršna vlast moraju u praksi poštovati ustavna načela o autonomiji sveučilišta.
2. Akademska zajednica mora u potpunosti prihvatiti svoju odgovornost prema državi i studentima za kvalitetu istraživanja i studijskih programa.
3. Akademska zajednica mora imati dovoljan stupanj funkcionalne odgovornosti za provođenje kontrole kvalitete nastave i istraživanja.
4. Kod predlaganja novih zakona iz područja znanosti i visokog obrazovanja dijalog i dogovor s akademskom zajednicom mora biti integralni dio tog procesa.
5. Vlada treba jasno definirati strateško usmjerenje RH prema razvoju znanosti i visokog obrazovanja, zatim to usmjerenje u praksi primijeniti adekvatnim (većim) ulaganjima u visoko obrazovanje i znanost.
6. Potrebno je ustanoviti sustav financiranja znanosti i visokog obrazovanja koji će biti neovisan o dnevnoj politici.
7. Zakoni se moraju temeljiti na dogovorenoj i prihvaćenoj strategiji razvoja visokog obrazovanja i znanosti. U predizborno vrijeme ne treba požurivati donošenje zakona koji nisu dovoljno kvalitetni i koji ne nude dugoročne strateške pravce razvoja visokog obrazovanja i znanosti.
8. Država bi se trebala najmanje uplitati u autonomiju unutarnjeg organiziranja, u izbor nastavnika i čelnika te u odlučivanje o kriterijima upisa studenata.

**III. NAKLADNIŠTVO**

1. Objavljena je knjiga *DECENTRALIZACIJA,*  bez zaključaka u kolovozu 2011. i (nakon javnih rasprava) sa zaključcima u studenom 2011. godine. **Autori:** Josip Kregar, Vedran Đulabić, Đorđe Gardašević, Anamarija Musa, Slaven Ravlić i Tereza Rogić Lugarić. Knjiga ne sadrži samo opis institucija i nadležnosti . Ona je kritička analiza postojeće prakse, sadrži zaključke i prijedloge za reformu lokalne samouprave.

IV. PROMOCIJE KNJIGA

V. NAGRADA MIKO TRIPALO

Godišnja Nagrada Miko Tripalododjeljuje se za znanstveno ili publicističko djelo ili djelovanje koje pridonosi promicanju vladavine prava i demokracije te europskih vrijednosti u hrvatskome društvu.

Nagrađeni:

**Prvu nagradu 2005**. godine dobio je Božidar Novak, za knjigu ***Hrvatsko novinarstvo u 20. stoljeću.*** Ta opsežna povijest hrvatskoga novinarstva svjedoči o Novakovu zagovoru demokratskih vrednota i promicanju principa slobodnog, odgovornog i društveno angažiranog novinarstva.

**Drugu nagradu** Centar je **2006.** dodijelio Radiju 101, za doprinos razvoju demokracije i slobode medija u 2006. godini. Taj novi radio bio je simbol demokratske, liberalne, građanske Hrvatske. Radio 101 unio je izravnost kontakta s publikom, šarm kolokvijalne, ulične fraze, rušio je tabue zagovarajući slobodniji svijet.

**Godine 2007. i 2008. nagrada nije dodijeljena.**

**Za 2009. godinu Centar je dodijelio dvije nagrade.**

**Informativni program Nove TV i Internetski portal *Index*.hr dobili su Nagradu 2009. godine.**

Skupština Centra za demokraciju i pravo Miko Tripalo 25. II. 2010. je odlučila da se Nagrada za 2009. godinu dodijeli Informativnom programu Nove TV i Internetskom portalu Index.hr.

Obrazloženje:

**Nagrada Miko Tripalo za 2009. godinu Informativnom programu Nove TV za doprinos razvoju demokracije, ljudskih prava i slobode medija**

Iako se programskim sadržajima tzv. komercijalnih televizija mogu uputiti brojni prigovori, valja istaknuti vrijednost Informativnog programa televizijske kuće Nova TV. Svojim prilozima i angažmanima novinara (izvjestitelja) na terenu, ali i konkretnim akcijama, poput otvaranja »javnih« računa i telefona za pomoć teško ugroženim ili obespravljenim građanima, taj program svakodnevno upozorava na teške prilike u društvu, ali i mobilizira javnost na izravan angažman u rješavanju tih problema. S druge strane Nova TV, kao nedržavna televizija, uspijeva javnosti predočiti aktualna politička zbivanja na visoko profesionalan način, izravnim prijenosima s mjesta događaja te angažmanom neovisnih sugovornika i stručnjaka u komentiranju političkih zbivanja i problema. U svojemu posljednjem većem projektu, praćenju predsjedničkih izbora 2007./2010., Informativni program Nove TV nametnuo se javnosti odličnom organizacijom, odabirom političkih sugovornika, stručnjaka komentatora i analitičara u prijenosu cjelokupne izborne kampanje te posebice formulacijom pitanja u sučeljavanju kandidata u drugome krugu izbora.

Centar stoga smatra kako je u posljednje vrijeme Nova TV svojim informativnim programom prepoznala i osvijestila u javnosti, ali i među političkim elitama, neka važna pitanja zaštite ljudskih prava i razvoja demokracije u Hrvatskoj te da stoga zaslužuje Nagradu Miko Tripalo za doprinos razvoju demokracije, ljudskih prava i slobode medija, kao priznanje, ali i kao poticaj za daljnji rad i aktivni angažman u tome području.

Nagrade Miko Tripalo za doprinos razvoju demokracije, ljudskih prava i slobode medija u Hrvatskoj

uručene su 25. ožujka (četvrtak) 2010. godine u 11 sati, u Auli Sveučilišta u Zagrebu, Trg maršala Tita 14.

**Nagrada Miko Tripalo za 2009. godinu Internetskom portalu *Index.hr* za doprinos razvoju demokracije, ljudskih prava i slobode medija**.

Neovisni mediji iznimno su važan čimbenik u izgradnji obrazovane i kritički nastrojene javnosti koja omogućuje opstojnost i jačanje demokracije. Mediji kao jamci zaštite javnog interesa i kontrolori djelovanja političkih, ekonomskih i širih društvenih elita još su važniji u tranzicijskim državama, poput Hrvatske. Danas se medijska cenzura više ne provodi rigidnim oblicima političkog pritiska kao u socijalističkom razdoblju ili u razdoblju konstituiranja demokratske vlasti obilježene autokratskim ponašanjem vladajuće stranke i njezina političkog vrha. Novi oblici cenzure u medijima vezani su za utjecaj moćnih oglašivača i prepletenost interesa vlasnika medija i političke elite.

Danas smo svjedoci krize nekih nezavisnih medija koji su u devedesetima i početkom ovoga desetljeća imali snažnu ulogu u demokratizaciji naše javnosti: ugasio se legendarni *Feral Tribune,* u velikim je financijskim dubiozama Radio 101. Unatoč takvim nenadoknadivim gubicima, ohrabruje činjenica da se pojavljuju novi oblici javnog priopćavanja, prije svega internetski portali. Širenje medijske sfere prema internetu i drugim komunikacijskim tehnologijama otvorilo je neslućene mogućnosti utjecanja na formiranje javnoga mnijenja, vezanoga ne samo uz pitanja od nacionalne ili međunarodne važnosti nego i uz pitanja i probleme koji se javljaju na lokalnim razinama vlasti – u općinama, gradovima, na otocima ili u udaljenim selima – a za koje često tradicionalni mediji nisu odviše zainteresirani. Uz to, mogućnosti koje se pružaju širenjem informacijsko-komunikacijskih tehnologija i njihovom sve većom dostupnošću širem krugu pojedinaca, omogućuju uključenje zainteresiranih građanki i građana u formuliranje javnoga mnijenja, kritiziranje djelovanja koja štete općem dobru i organiziranje aktivnosti usmjerenih na zaštitu javnog interesa.

Nagradu segmentu *Vijesti* Internetskog portala *Index.hr* Centar za demokraciju i pravo Miko Tripalo dodjeljuje upravo iz toga razloga. Djelovanja različitih građanskih inicijativa i njihova borba za zaštitu javnih interesa, a protiv zlouporabe lokalnih i državnih resursa, čime se nastojalo upozoriti na nedopustivu spregu privatnih interesa s lokalnim i nacionalnim političkim elitama, dobivali su znatan medijski prostor na portalu *Index.hr,* što je bilo osobito važno s obzirom na često dosljednu nezainteresiranost tradicionalnih medija za te aktivnosti. Uz društvenu angažiranost, novinari i kolumnisti portala *Index.hr* pokazali su zavidnu razinu kritičnosti prema političkim akterima, bez obzira na njihovu političku ili stranačku opredijeljenost, čime su osigurali titulu jednoga od najčitanijih medijskih portala u Hrvatskoj.

Uloga koju taj portal ima u formuliranju javnoga mnijenja i artikuliranju interesa javnosti, informirajući o hrvatskoj tranzicijskoj zbilji i komentirajući je, opravdava odluku Centra za demokraciju i pravo Miko Tripalo da Internetskom portalu *Index.hr* dodijeli nagradu za promicanje demokracije i ljudskih prava. Time će se dodatno ojačati interes za predstavljanje i obranu javnog interesa među pojedincima korištenjem novih tehnologija te potaknuti demokratizacija postojećega medijskog prostora, ističući neraskidivu vezu između aktivnih građana, slobodnih i neovisnih medija te održivoga demokratskog poretka.

**Nagrada Miko Tripalo za 2010. godinu** **GONGU za promicanje demokracije i političkih prava građana te doprinos provođenju slobodnih i poštenih izbora.**

Obrazloženje: Centar za demokraciju i pravo Miko Tripalo dodjeljuje godišnju Nagradu Miko Tripalo za 2010. nevladinoj organizaciji GONG, za dugogodišnje djelovanje na promicanju demokracije i političkih prava građana, te osobito za doprinos provođenju slobodnih i poštenih izbora.

GONG je nestranačka udruga građana, osnovana 1997. radi poticanja građana na aktivnije sudjelovanje u izbornom procesu. Ključna je djelatnost GONG-a nestranačko nadgledanje izbornog procesa, kako na nacionalnim i lokalnim izborima tako i ponudom vlastitih iskustava i nadgledanjem izbora u različitim državama. Članovi GONG-a ponajviše se bave edukacijom građana o njihovim pravima i dužnostima. U tom smislu posebno je bio važan projekt GONG-a u edukaciji mladih o njihovim pravima „Prvi put biram“, jer je istaknuo potrebu obrazovanja svakog pojedinca za demokraciju. Nakon uspjeha toga projekta, GONG je nastavio rad na edukaciji mladih projektom „Europa u razredu“; njime je maturantima hrvatskih srednjih škola nastojao pokazati prednosti članstva Hrvatske u Europskoj uniji i utjecaj toga članstva na njihove živote te potaknuti veće zanimanje mladih za pitanje hrvatskoga članstva u Europskoj uniji. Na taj način posredno će utjecati i na veći izlazak te kategorije građana na referendum, na kojem će se o članstvu Hrvatske u konačnici odlučivati.

GONG je od svojega osnutka znatno proširio svoju primarnu djelatnost, usmjeravajući se na poticanje komunikacije građana i njihovih izabranih predstavnika, suradnju građana i javnih institucija, očuvanje i promoviranje ljudskih i građanskih prava i sloboda te na utjecaj različitih aspekata djelovanja javnih institucija na živote građana. Suradnici i članovi GONGA-a rade na promicanju transparentnosti rada javnih službi te potiču i pomažu samoorganiziranje građana u različitim pitanjima i oko različitih problema. Zbog toga je GONG objavio niz televizijskih, radijskih i internetskih spotova, ali i tiskao mnoštvo brošura, pamfleta i vodiča. Pomoću njih se građanima na jednostavan i pristupačan način daju odgovori na mnoga praktična i svakodnevna pitanja povezana sa životom u demokratskom sustavu. Uz to, GONG je sudjelovao u procesu oblikovanja zakona, pri čemu je uspješno pridonosio raspravi i kritici zakonskih prijedloga te poduzimao niz inicijativa za izmjenu i dopunu postojećeg zakonodavstva.

Cjelokupno djelovanje GONG-a u posljednjih 14 godina upućuje na to da je riječ o jednoj od ključnih institucija civilnoga društva u Hrvatskoj, ali i o nezaobilaznom čimbeniku daljnje demokratizacije Hrvatske. Pritom bavljenje temama kao što su slobode i prava građana, transparentnost i borba protiv korupcije, izazovi radu i medijske slobode, a kojima se aktivno bavi i Centar za demokraciju i pravo Miko Tripalo, dodatno učvršćuje namjeru da se ovogodišnja nagrada Centra dodijeli upravo GONG-u. Zagreb, 24. II. 2011.

Stjepan Mesić Prof. dr. sc. Vesna Pusić Prof. dr. sc. Josip Kregar

Predsjednik Udruge Predsjednica Skupštine Predsjednik Upravnog odbora

**VI. WEB STRANICA: www.tripalo.hr**

Prema odluci Upravnog odbora formirana je Redakcija web stranice u sastavu: Josip Kregar, Slaven Ravlić, Dragutin Dimitrović i Goran Radman, koja se sastala u lipnju 2010. godine na početku procesa izrade web stranice. Na tom su sastanku definirane osnovne smjernice i izgled web stranice, nakon čega je izvođač i dizajner *Mrak usluge* pristupio izradi web stranice. Usluga dizajna i tehničkog rješenja web stranice obavljena je prema specifikaciji u Ugovoru od 20. svibnja 2010. Izvođač, dizajner *Mrak usluge,* će tijekom 2011. godine pružati Centru svu potrebnu tehničku podršku i nastaviti obučavati Vanju Mladineo, koja će stranicu puniti sadržajima. Stranice Centra dostupne su javnosti od 24. veljače 2011.

**VII. MEĐUNARODNA SURADNJA**

1. **Izvještaj sa službenog puta** **5. - 6. svibnja 2011.** u **Beogradu, Srbija**

Susret s predstavnicima udruga civilnog društva: European Fund for the Balkans (EFB), jedna od najznačajnijih donatorskih organizacija u regiji; Centar za liberalno-demokratske studije (CLDS), koji je jedan od vodećih *think tankova* u Srbiji; PALGO (Center for Public Administration and Local Government) je također jedan od najznačajnijih *think tankova* u Srbiji; Nacionalna alijansa za lokalni ekonomski razvoj (NALED) je nezavisna udruga kompanija, lokalnih samouprava i nevladinih organizacija koje rade zajedno na stvaranju povoljnog poslovnog okruženja.

Predsjednik Upravnog odbora Centra za demokraciju i pravo *Miko Tripalo* Josip Kregar i izvršna direktorica Centra Vanja Mladineo bili su 5. i 6. svibnja 2011. godine u službenom posjetu nekolicini nevladinih organizacija i *think tankova* u Beogradu. Cilj svih sastanaka bio je predstaviti Centar i njegove aktivnosti i planove, upoznati se s funkcioniranjem sličnih uspješnih institucija u susjednoj zemlji, razmijeniti ideje i uspostaviti kontakte za eventualnu buduću suradnju.

Kregar i Mladineo najprije su se susreli s Igorom Bandovićem, predstavnikom European Fund for the Balkans (EFB), jedne od najznačajnijih donatorskih organizacija u regiji. Razgovaralo se o funkcioniranju EFB-a, konkretnim programima pomoći i mogućnostima da se Centar prijavi na neke od natječaja EFB-a. Kregar je ukratko predstavio rad Centra i ključne projekte za koje bi se eventualno obratili EFB-u za financiranje. Sljedeći sastanak bio je s Borisom Begovićem, predsjednikom Centra za liberalno-demokratske studije (CLDS) i Markom Paunovićem, izvršnim direktorom CLDS-a. Begović i Paunović predstavili su CLDS, koji je jedan od vodećih *think tankova* u Srbiji, te njihove glavne inicijative, programe i publikacije. Nakon što je Kregar predstavio Centar Tripalo, razgovaralo se o mogućim budućim područjima suradnje.

Kregar i Mladineo su se nakon toga susreli s predstavnicima PALGO-a Mijatom Damjanovićem i Dušanom Damjanovićem. PALGO (Center for Public Administration and Local Government) je također jedan od najznačajnijih *think tankova* u Srbiji. Na sastanku se razgovaralo o glavnim smjernicama rada PALGO-a te nekima od inicijativa poput pokretanja časopisa za javnu upravu i lokalnu samoupravu. Na kraju sastanka bilo je govora o tekućim projektima i budućim planovima Centra i izražena je međusobna otvorenost prema mogućoj budućoj suradnji. Nakon PALGO-a, Kregar i Mladineo sastali su se s predstavnicama NALED-a, Milicom Stefanović i Violetom Jovanović, izvršnom direktoricom. NALED - Nacionalna alijansa za lokalni ekonomski razvoj je nezavisna udruga kompanija, lokalnih samouprava i nevladinih organizacija koje rade zajedno na stvaranju povoljnog poslovnog okruženja u Srbiji. Razgovaralo se o poveznicama i dodirnim točkama između Centra i NALED-a, osobito s obzirom na projekt Centra na temu decentralizacije. Neke od ideja i inicijativa NALED-a bile bi eventualno primjenjive i na primjeru tog projekta Centra. Posljednji sastanak bio je s Vladimirom Todorićem, izvršnim direktorom Centra zа novu politiku, novoosnovanog *think tanka* čije su inicijative također interesantne Centru Tripalo.

**IDEJE ZA CENTAR:**

**Časopis**

**Seminari za novinare**

**Siva knjiga – monitoring reformi (NALED)**

1. **Inicijativa *Znaj svoje susjede (Know Your Neighbours)***

**Uvod**

Centar za demokraciju i pravo Miko Tripalo u suradnji s Pravnim fakultetom i studentskom udrugom ELSA (European Law Students Association) pokrenuo je inicijativu pod nazivom *Znaj svoje susjede,* odnosno *Know Your Neighbours,* koja će se sastojati od serije predavanja namijenjene studentima i mladim ljudima. Ta će inicijativa u mjesečnim intervalima predstaviti studentima Pravnog fakulteta po jednu zemlju iz regije, (potencijalnu) kandidatkinju za članstvo u EU. Tematske večeri započet će prikazivanjem dokumentarca iz serije „Return to Europe“ kojeg je pripremio European Stability Initiative pod pokroviteljstvom Erste Stiftunga. Nakon dokumentarca koji će predstaviti po jednu državu iz bližeg ili daljeg susjedstva Republike Hrvatske, slijedit će predavanje veleposlanika iz te zemlje. Cilj ove inicijative je upoznati buduće pravnike s društvenom i političkom situacijom u regiji, približiti im susjedne zemlje i time pridonijeti smanjenju nivoa predrasuda te potaknuti razumijevanje, toleranciju i znanje među studentima .

**Raspored događanja**

10.11.2011. Rasprava o iskustvima provođenja znanstvenoistraživačkih projekata u zemljama jugoistočne Europe (Pravni fakultet, dvorana 3, Trg maršala Tita 3)

Govornici:

prof. dr. sc. **Josef Marko,** dekan Pravnog fakulteta Sveučilišta u Grazu

prof. dr. sc. **Zoran Parać**, dekan Pravnog fakulteta u Zagrebu

prof.dr.sc. **Josip Kregar,** Centar za demokraciju i pravo Miko Tripalo

dr. **Miroslav Polzer**, Austrian Science and Research Liaison Office, Ljubljana

Gosp. **Kristof Bender**,European Stability Initiative

Gosp. **Robin Gosejohann,** Zaklada ERSTE

15. 12. 2011.      Predstavljanje zemlje: **Turska**

Govornici:  
prof. dr. sc. **Zoran Parać**, dekan Pravnog fakulteta u Zagrebu

prof. dr. sc. **Josip Kregar,** Centar za demokraciju i pravo Miko Tripalo  
H.E. **Burak Özügergin,** veleposlanik Republike Turske u RH

**VIII. ARHIV I KNJIŽNICA**

**Arhiv Miko Tripalo**

Podaci o radu na fondu Osobni arhivski fond Miko Tripalo

Na sjednici Upravnog odbora Centra za demokraciju i pravo Miko Tripalo 4. listopada 2006. godine imenovan je Savjet Arhiva, izabrani su izvršitelji te određen proračun za realizaciju predviđenog programa uređivanja arhivske građe vezane uz rad i djelovanje Mike Tripala.

**Savjet Arhiva:**

Prof. dr. sc.Tvrtko Jakovina, prof. dr. sc. Neven Budak, Josip Šentija i Aleksandar Tripalo

**Izvršitelji:**

Marina Škalić, arhivska savjetnica**,**  Ankica Ranić, viša knjižničarka**,** Vesna Radaković-Vinchierutti, viša leksikografkinja i koordinatorica stručne grupe iMirjana Šepak, unos podataka.

Do kraja 2011. godine realizatorice programa Arhiva Marina Štambuk-Škalić, arhivska savjetnica u Hrvatskome državnom arhivu, i Anka Ranić, viša knjižničarka, ostvarile su sve aktivnosti planirane u okviru programa sređivanja Arhiva.

Prije sređivanja arhivski fond je iznosio otprilike 10 dužnih metara dokumentacije složene u fascikle i mape. U zatečenom gradivu nalazilo se nekoliko dokumentacijskih cjelina od kojih je jedan dio već grupirao i popisao sâm Miko Tripalo: prvenstveno dio tekstova, govora i novinskih članaka iz razdoblja 1967-1972. Preostali, veći dio dokumentacije, nije bio sređen, što je jednim dijelom uzrokovano korištenjem dokumenata iz fonda za pripremu knjige Spomenica, kao i nekih drugih tekstova. Također je dio dokumenata naknadno umnožen pa su i te kopije opteretile poredak izvornoga gradiva.

Na početku sređivanja sveukupno gradivo je pregledano radi osnovne identifikacije, a zatim je napravljen plan sređivanja. Prema planu sređivanja dokumenti su grupirani u sadržajne cjeline, inventarne serije i podserije.

Na kraju je svaka cjelina dobila arhivsku signaturu, na temelju koje se niže opis arhivskih jedinica u inventarnom popisu. Arhivska signatura je upisana na omotu/košuljici svakog predmeta. Izrađen je sumarni inventar fonda koji služi kao obavijesno pomagalo za buduće korisnike toga gradiva.

Ukupna količina fonda nakon sređivanja iznosi 91 arhivsku kutiju. Kutije su smještene u dva ormara u prostoriji koja je određena za Arhiv Centra.

Glavne sadržajne cjeline su sljedeće:

1. OSOBNI DOKUMENTI

1.1. Osobni spisi i biografski podaci

1.2. Iskaznice

1.3. Korespondencija

1.4. Dokumenti o školovanju

1.5. Dokumentacija o pripremi doktorata

1.6. Tečajevi stranih jezika

1.7. Odlikovanja

2. POLITIČKA DJELATNOST DO 1971. GODINE

2.1. Djelatnost u omladinskim organizacijama

2.2. Djelatnost u Savezu komunista

2.3. Ostale političke i druge dužnosti

3. POLITIČKA DJELATNOST NAKON 1990. GODINE

3.1. Angažman u političkim strankama i udrugama

3.2. Zastupnik u Zastupničkom domu Sabora RH

4. TEKSTOVI - GOVORI - INTERVJUI MIKE TRIPALA

4.1. Bibliografija radova

4.2. Tekstovi i govori

4.3. Kolumna 'Politika na dlanu'

4.4. Predavanja, okrugli stolovi, promocije

4.5. Knjige

4.6. Razgovori s novinarima

4.7. J. Šentija, Razgovori s Tripalom

5. RUKOPISNE BILJEŠKE I MARGINALIJE

5.1. Bilješke iz tekstova i knjiga drugih autora

5.2. Znanstveni, stručni, novinski i drugi članci drugih autora

6. FOTOGRAFIJE

6.1. Fotografije

6.2. Albumi

7. HEMEROTEKA

7.1. Hrvatska 1971. godine

7.2. Političke krize i slučajevi u Jugoslaviji

7.3. Ustavi Jugoslavije i Hrvatske te neke polemike o nacionalnom pitanju

7.4. Opća povijest

7.5. Komunistička partija / Savez komunista

7.6. Hrvatska nakon 1990. godine

7.7. Privreda i ekonomija

8. O TRIPALU NAKON 1995.

8.1. O Miki Tripalu nakon 1995. godine

8.2. Osnivanje udruge i ustanovljenje nagrade

8.3. Spomenica Miki Tripalu

8.4. Članci o Tripalu

8.5. Grobnica na Mirogoju

9. NEKONVENCIONALNO GRADIVO – AUDIOZAPISI

**DJELOVANJE TIJELA UDRUGE:**

SKUPŠTINE, UPRAVNOG ODBORA, NADZORNOG ODBORA i ZNANSTVENOG SAVJETA

**SKUPŠTINA**

Godišnja sjednica Skupštine održana je 24. 02. 2011., u prostorijama Centra, Ilica 5 u Zagrebu.

Sjednicu je sazvala i vodila prof. dr. sc. Vesna Pusić, predsjednica Skupštine, na temelju čl. 16. Statuta Udruge. Na početku rada napomenula je da prema Statutu članak 17., stavak (2) Skupština pravovaljano odlučuje ako joj prisustvuje najmanje jedna trećina članova.

Skupština Centra ima 35 članova, 1 članu miruje članstvo, znači ima 34 članova;, Skupštini prisustvuje 19 članova, što znači da može pravovaljano odlučivati.

Također je podsjetila da su odluke Skupštine pravovaljane ako je za njih glasovala većina prisutnih članova (čl. 17., stavak 3).

Skupštini je od 35 članova prisustvovalo 19: Neven Budak, Mihajlo Dika, Vojmir Franičević, Viktor Gotovac, Tvrtko Jakovina, Josip Kregar, Zvonko Maković, Ivan Markešić, Vanja Mladineo, Maja Pećarević, Vladimir Pezo, Vladimir Puljiz, Vesna Pusić, Goran Radman, Slaven Ravlić, Anđelko Runjić, Vinka Tomić Tripalo, Aleksandar-Saša Tripalo i Velimir Visković.

Sjednici nisu prisustvovali i opravdali su svoj izostanak: Dragutin Dimitrović, Gvozden Flego, Slavko Goldstein, Vjeran Katunarić, Davor Krapac, Zoran Malenica, Stjepan Mesić, Božidar Novak, Petar Novoselec, Željko Potočnjak, Branko Smerdel, Josip Šentija, Ivan Šiber i Branka Tripalo. Svoj izostanak nije obrazložio Vjeran Zuppa.

V. Pusić, predsjednica Skupštine, predložila je sljedeći

**Dnevni red:**

1. Izbor zapisničara i dva ovjerovitelja zapisnika
2. Informacija Upravnog odbora o prijemu članova Udruge
3. Izvještaj o radu Centra za demokraciju i pravo Miko Tripalo u 2010. godini.
4. Izvještaj Nadzornog odbora za 2010.
5. Nagrada Miko Tripalo za 2010. godinu
6. Program rada za 2011.
7. Financijski plan za 2011.
8. Razno.

Predloženi dnevni red jednoglasno je prihvaćen.

V. Pusić je podsjetila da je u prilogu poziva svim članovima dostavljen:

1. Izvještaj o radu Centra za demokraciju i pravo Miko Tripalo u 2010. godini (**prijedlog)** i

2. Program rada za 2011. **(prijedlog)**

3. Financijski plan za 2011. (**prijedlog)** i

4. Izvještaj Nadzornog odbora za 2010.

**Točka 1.**

**Izbor zapisničara i ovjerovitelja zapisnika**

V. Pusić je predložila da se za zapisničara izabere Vanja Mladineo, a za dva ovjerovitelja Josip Kregar i Vinka Tomić Tripalo.

Prijedlog je prihvaćen jednoglasno.

**Točka 2.**

**Informacija Upravnog odbora o prijemu novih članova**

Josip Kregar, predsjednik Upravnog odbora, izvijestio je Skupštinu o izboru novih članova. Upravni je odbor na sjednici 17. 02. 2011., odlučio da se na temelju molbe u članstvo Udruge prime:

prof. dr. sc. **Zvonko Maković,** prof. dr. sc. **Ivan Markešić** i dr. sc. **Viktor Gotovac.**

Odluka je donesena na temelju Statuta, čl. 9. , st. 1.: »O primanju u članstvo Udruge odlučuje UO na osobni zahtjev pristupnika«) i čl. 20., alineja 9.: UO »donosi odluke o primanju novih članova«.

Skupština je prihvatila informaciju.

**Točka 3.**

**Izvještaj o radu Centra u 2010. godini**

Vanja Mladineo, izvršna direktorica, predstavila je web stranicu Centra Miko Tripalo: [www.tripalo.hr](http://www.tripalo.hr). Obavijestila je da o sadržaju stranice vodi računa redakcija u sastavu: J. Kregar, S. Ravlić, D. Dimitrović, G. Radman i V. Mladineo. Pozvala je članove Skupštine da surađuju i sudjeluju u pripremanju tekstova za stranicu.

V. Pezo predložio je da naslovna str. weba bude cjelovit znak s memoranduma, a ne samo dio.

Zaključeno je da stranica Centra bude dostupna javnosti od 24. veljače 2011. godine.

Josip Kregar je usmeno Skupštini iznio osnovne odrednice rada Centra u 2010. godini. Naglasio je ulogu darovnice OSI Think Tank Fund-a u institucionalnom osnaživanju Centra, zapošljavanju izvršnog direktora i oslobađanju sredstava za veći programski angažman Centra u 2010. godini. Dao je informaciju o financiranju projekta *Decentralizacija* *i lokalna samouprava u Hrvatskoj* i razlozima zastoja u njegovu financiranju.

Slaven Ravlić izrazio je zadovoljstvo projektima i inicijativama Centra u 2010. godini, osobito s obzirom na njihovu relevantnost i odjek u javnosti.

Vlado Puljiz je govorio o radu Znanstvenog savjeta i o njegovoj koordiniranosti s radom Upravnog odbora.

Vesna Pusić zaključila da je 2010. bila vrlo uspješna i predložila je glasanje.

Skupština je jednoglasno prihvatila Izvještaj o radu Centra u 2010. godini.

**Točka 4.**

**Izvještaj Nadzornog odbora za 2010.**

Vladimir Pezo, predsjednik Nadzornog odbora, izvijestio je Skupštinu o izvještaju Nadzornog odbora, strukturi troškova i prihoda. Naglasio je da su svi troškovi u skladu s uobičajenim racionalnim trošenjem sredstava u Centru. Naglasio je također da Nadzorni odbor posebno pohvaljuje i ističe značaj volonterskog angažmana članova Udruge i drugih suradnika koji uvelike pomažu kvalitetnom funkcioniranju Centra. V. Pezo je predložio da se prihvati predloženi izvještaj Nadzornog odbora.

V. Pusić je pozvala članove da glasaju:

Izvještaj Nadzornog odbora o završnom računu za 2010. godinu prihvaćen je jednoglasno.

**Točka 5.**

**Nagrada Miko Tripalo za 2010. godinu**

V. Pusić pozvala je Velimira Viskovića, predsjednika i Slavena Ravlića, člana Povjerenstva za Nagradu Miko Tripalo, da obrazlože prijedlog Upravnog odbora.

V. Visković i S. Ravlić obrazložili su nominaciju GONG-a za ovogodišnjeg laureata Nagrade Centra Tripalo zbog njegova angažmana u raznim građanskim inicijativama i projektima, poput poticanja transparentnosti izbornog procesa, obrazovanja mladih i predlaganja zakona o izboru gradonačelnika. Nadalje, GONG je postigao međunarodnu vidljivost i reputaciju, a u Hrvatskoj je postao točka okupljanja organizacija civilnog društva, zbog čega zaslužuju Nagradu.

V. Pusić otvorila je raspravu, podržala prijedlog da se Nagrada dodijeli GONG-u. Također je predložila mogućeg dobitnika za sljedeću godinu – REKOM. To je regionalna koalicija udruženja, nevladinih organizacija i pojedinaca koji zagovaraju osnivanje službene međudržavne, nezavisne komisije za ustanovljavanje istine o ratnim zločinima i drugim teškim kršenjima ljudskih prava u bivšoj Jugoslaviji.

V. Pezo predložio je da se dobitnicima Nagrade pokloni i brončani odljev lika Mike Tripala, ako je to moguće bez dodatnih velikih troškova.

V. Pusić zaključila je da UO ispita materijalne mogućnosti te da se kao nagrada uz plaketu dodijeli i brončani odljev s likom Mike Tripala, koji je izradio kipar Stipe Sikirica. Pozvala je članove da glasaju o dodjeli Nagrade GONGU.

Skupština Centra za demokraciju i pravo odlučila je da Nagradu Miko Tripalo za djelovanje u 2010. godini dodijeli GONGU.

**Točka 6.**

**Program rada za 2011.**

J. Kregar ukratko je izložio predloženi program i plan rada za 2011./2012. godinu.

V. Puljiz ukratko je opisao planirani projekt skupova i knjige na temu: *Hrvatska u EU:* *kako dalje?*

V. Franičević govorio je o principu odabira tema i autora koji mogu javnosti predočiti strateške koncepcije ekonomskog razvoja Hrvatske.

V. Pusić upozorila je da se datumi tih skupova poklapaju s previđenim datumom potpisivanja pristupnog ugovora s EU te da bi bilo odlično napraviti sažetke pregovaračkih poglavlja.

T. Jakovina obrazložio je ideju znanstvenog skupa i knjige *Hrvatsko proljeće, 40 godina poslije* te govorio o nekim od odabranih tema i o načinu odabira mogućih tema i suradnika. Naglasio je značaj suorganizatorskog sudjelovanja u organizaciji toga skupa od strane Filozofskog fakulteta, Fakulteta političkih znanosti i Pravnog fakulteta te pokroviteljstva od strane Sveučilišta u Zagrebu.

J. Kregar izložio je strukturu organizacijskog odbora i pružio T. Jakovini potporu u odabiru autora i sudionika skupa, kako bi se znanstveno osvijetlili neki momenti iz naše povijesti.

Z. Maković također je podržao T. Jakovinu i naglasio da je njegovo pravo, ali i dužnost, da kao inicijator ideje odabire suradnike i provodi tu ideju u djelo.

V. Franičević napomenuo je da Centar Tripalo u obradi pojedinih tema polazi od koncepcije koju zastupa. Smatra da i temu *Hrvatsko proljeće, 40 godina poslije* treba znanstveno obraditi te u skladu s praksom Centra i zahtjevom teme odabrati kompetentne suradnike, koji mogu dati pomak u gledištima o tome razdoblju.

N. Budak predložio je dva nova skupa: jedan na temu autonomije sveučilišta i jedan na temu strategije znanosti. Skup na temu autonomije sveučilišta mogao bi se možda organizirati u suradnji s Klubom hrvatskih humboldtovaca (KHH).

M. Dika predložio je da se Centar kao respektabilna institucija pozabavi problemom autonomije sveučilišta u Hrvatskoj. Naglasio je kako bi bilo važno održati takav skup uskoro.

S. Ravlić naglašava da pitanja autonomije sveučilišta i stvaranja strategije znanstvenog djelovanja u Hrvatskoj ima danas poseban značaj za hrvatsko društvo.

I. Markešić predložio je da se organizira rasprava na temu uloge i značenja vjerskih zajednica u Hrvatskoj.

V. Visković podržao je prijedloge za dopunu programa rada Centra. Posebno je naglasio značaj prijedloga I. Markešića da Centar pripremi skup o djelovanju vjerskih zajednica u Hrvatskoj. Smatra da je to pitanje od velike važnosti za demokratičnost hrvatskog društva.

Zaključeno je da se Program za 2011./2012. dopuni pitanjima:

Autonomija sveučilišta,

Strategija znanstvenog razvoja,

Uloga religijskih zajednica u hrvatskom društvu.

Također je zaključeno da se I. Markešić zaduži za realizaciju teme o ulozi i značenju vjerskih zajednica, a N. Budak, M. Dika i S. Ravlić za teme autonomija sveučilišta i strategija znanosti.

**Točka 7.**

**Financijski plan za 2011.**

J. Kregar obrazložio je planirani proračun za 2011. godinu i naglasio da iako sva planirana sredstva nisu u potpunosti izvjesna, Centar će ih nastojati osigurat.

V. Pusić pozvala je članove da glasaju za predloženi financijski plan i on je jednoglasno usvojen.

**Točka 8.**

**Razno**

Pod točkom 8. nije bilo rasprave.

Zapisničar: Vanja Mladeneo. Ovjerovitelji zapisnika: Josip Kregar i Vinka Tomić Tripalo

Zagreb, 24. 02. 2011.

**II. UPRAVNI ODBOR**

Prema Statutu, čl. 21., Upravni odbor sastaje se po potrebi, a najmanje jednom u tri mjeseca.

Upravni odbor održao je 10 sjednica u izvještajnom razdoblju od 24. 02. 2010. do 23. 02. 2012. godine.

Sjednice UO bile su posvećene izdavaštvu, pripremi savjetovanja, promociji knjiga, izradi web stranice i drugim aktivnostima Centra te stvaranju uvjeta za rad u prostoru Ilica 5.

U radu Upravnog odbora, koji je djelovao u punom sastavu, sudjelovali su: Vlado Puljiz, predsjednik Znanstvenog savjeta, Stjepan Mesić, predsjednik Udruge, Vesna Pusić, predsjednica Skupštine i Vanja Mladineo, izvršna direktorica Centra.

Upravni odbor je, na sjednici 06.12. 2011. godine, odlučio da zaposli na određeno vrijeme (od 1. 01. 2012. do 31. 12. 2012.) tajnika Centra; na istoj je sjednici odlučeno da se (s 31.12. 2011. godine) sporazumno raskine Ugovor o radu s Vanjom Mladineo, koja je obnašala dužnost izvršne direktorice Centra; odlučeno je da V. Mladineo od 01. 01. 2012. do 31.12.2012. bude angažirana s pola radnog vremena kao savjetnica za financijsku potporu projekata. Na sjednici 15. 12. 2011. godine odlučeno je da se Marka Kovačića imenuje za tajnika Centra.

**III. NADZORNI ODBOR**

Nadzorni odbor u sastavu: mr. sc. Vladimir Pezo, predsjednik, Božidar Novak, zamjenik predsjednika i Branka Tripalo, članica NO, sastao se 12. 02. 2011. godine i podnio Skupštini svoj Izvještaj.

Nadzorni odbor nadzire zakonitost poslovanja Udruge, primjenu odredaba Statuta i drugih općih akata Centra te preispituje financijsko-materijalno poslovanje Udruge.

Nadzorni odbor upozorava Upravni odbor odnosno Skupštinuo o uočenim nepravilnostima, a najmanje jednom godišnje podnosi Skupštini izvješće o utvrđenom stanju.

Članovi NO aktivni su članovi Udruge pa im je izravno poznato poslovanje Udruge, tako da su mogli u svako doba upozoriti Upravni odbor o nepravilnostima u radu. Predsjednik NO, mr. sc. Vladimir Pezo, redovito je sazivao sjednice Odbora, na kojima su sudjelovali Božidar Novak, zamjenik predsjednika, i Branka Tripalo, članica NO. Na sjednicama se analiziralo poslovanje i posebno financijsko-materijalno poslovanje Udruge.

Knjigovodstvo Centra vodi *Astra*, poslovni inženjering d.o.o., Petrovaradinska 1A, Zagreb, koji zastupa direktorica društva Željka Cvetko i prokuristica Tatjana Barančić. Financijska izvješća predana su nadležnim tijelima u zakonskome roku.

NO istaknuo je važnost sljedećih donacija:

1. Gradska skupština Grada Zagreba dala je 30.000,00 kn za objavljivanje knjige *Hrvatski nacionalni identitet u globalizirajućem svijetu.*

2. Ministarstvo znanosti obrazovanja i športa dalo je 12.671,24 kn za projekt *Lokalna samouprava* i 9.081,00 kn za objavljivanje knjige *Rad u Hrvatskoj.*

3. Zaklada HAZU dala je 15.000,00 kn za objavljivanje knjige *Hrvati u BiH.*

4. Ministarstvo kulture otkupilo je za 6.000,00 kn knjigu *Hrvatski nacionalni identitet u globalizirajućem svijetu* i za 5.000 kn knjigu *Hrvati u BiH.*

5. Generalturist snosio je troškove prijevoza do Sarajeva za promotore knjige *Hrvati u BiH.*

6. U travnju 2010. godine *Think Tank Fund*, jedan od fondova Instituta otvoreno društvo u Budimpešti,čija je zadaća potpomagati razvoj *think tankova,* odobrio je donaciju Centru Miko Tripalo (60.000 USD) u svrhu institucionalnog razvoja i osnaživanja ljudskih potencijala Centra Miko Tripalo. Centar se obvezao koristiti sredstva za: temeljno, institucionalno i organizacijsko proširenje, uspostavljanje osnova organizacijske održivosti na dulje vrijeme, te pomoć za utemeljenje većih projekata i izradu web stranice, sve kako bi se djelokrug rada i ugled Centra još jasnije definirali i profilirali u javnosti.

**Nadzorni odbor smatrao je važnim da se pred Skupštinom istakne i sljedeće:**

1. Uspješnom radu Centra Miko Tripalo u 2010. godini pomogla je prijateljska i partnerska potpora Pravnog fakulteta Sveučilišta u Zagrebu, zajedničkom organizacijom znanstvenih skupova, promocijom i objavljivanjem knjiga. Suradnja s Pravnim fakultetom, od početka rada Centra Miko Tripalo, pridonosi vrijednosti javnog dijaloga o problemima uspostave pravne i demokratske države, vrijednosti javnog dijaloga kojeg nema u našem društvu, a bez kojega nema demokratskog napretka hrvatskog društva.

2. Posebno ističemo pomoć Rektorata Sveučilišta u Zagrebu; Rektorat ustupa prostor za aktivnosti Centra.

3. Marini Škalić i Anki Ranić, arhivisticama, Centar zahvaljuje na požrtvovnom trudu sređivanja Arhiva i Knjižnice Miko Tripalo.

4. Naglašavamo veliku pomoć koju svojim intelektualnim uslugama daju leksikografi Goran Sunajko i Dario Čepo.

5. Vesna Radaković-Vinchierutti svojim angažmanom pridonosi visokoj profesionalnoj kvaliteti priprema svih aktivnosti Udruge.

6. Posebno ističemo volonterski angažman članova Udruge. Volonterski angažman većine članova Udruge iznimno je vrijedan i bez njega ne bi bila moguća aktivnost Udruge i njezin doprinos okupljanju brojnih i izvrsnih pojedinaca u vođenju dijaloga te promicanju novih i dobrih ideja na putu uspostave vladavine prava i demokracije u Hrvatskoj.

Centar okuplja intelektualce različitih idejnih opcija i mnogih profesija i struka. Angažmanom Centar Tripalo ulaže odlučan i konstantan napor da Hrvatska funkcionira kao socijalna, demokratska i pravna država. Cilj Centra je potaknutiinicijative i programe koji vode bržem izlasku iz siromaštva i pravne nesigurnosti u kojoj danas živi sve više naših državljana.

**IV.** **ZNANSTVENI SAVJET**

Znanstveni savjet je savjetodavno tijelo Centra, čija je zadaća razmatranje i utvrđivanje prijedloga znanstvenih osnova djelovanja Udruge.

Znanstveni savjet čine istaknuti stručnjaci koji svojim znanstvenim radom, praktičnim iskustvom i javnim djelovanjem mogu pridonijeti ostvarivanju ciljeva i djelatnosti Udruge.

Članovi Znanstvenog savjeta sudjelovali su u radu Centra prema interesima za pojedine teme kao urednici knjiga, moderatori i organizatori skupova (V. Puljiz, N. Budak, V. Franičević, G. Flego, V. Visković), voditelji redakcija i stručnih povjerenstava koje Upravni odbor formira za pojedine aktivnosti (Arhiv i drugih aktivnosti) Centra. Predsjednik Znanstvenog savjeta prof. dr. sc. Vlado Puljiz sudjelovao je redovito u radu UO te u organiziranju i pripremi svih znanstvenih skupova, pripremi programa i dr.

Zagreb, 24.02. 2012. Prof. dr. sc. Josip Kregar,

predsjednik Upravnog odbora